Umhverfisstofnun hefur kynnt áform um friðlýsingu tveggja svæða í Garðabæ . Annars vegar er um að ræða áform um friðlýsingu Búrfells , Búrfellsgjár og Selgjár sem kynnt eru í samstarfi við Garðabæ og landeigendur . Hins vegar eru kynnt í samvinnu við Garðabæ áform um stækkun fólkvangsins Hliðs . Búrfell er eldstöð frá nútíma , hlaðin úr gjalli og hraunkleprum , með fallegri og heillegri hrauntröð , Búrfellsgjá og Selgjá , sem er um 3,5 km löng . Frá Búrfelli hefur runnið mikið hraun og er með elstu hraunum sem vitað er um á Heiðmerkursvæðinu . Búrfellsgjá og Selgjá eru yfir 200 m breiðar þar sem þær eru breiðastar og eru veggir þeirra um 5 - 10 m háir . Hlið var friðlýst sem fólkvangur árið 2002 . Markmið friðlýsingarinnar er að tryggja landsvæði til útivistar og almenningsnota . Fjaran og aðliggjandi sjávarsvæði eru sérstaklega áhugaverð til náttúruskoðunar , svo sem fugla - og fjöruskoðunar . Aðgengi að svæðinu er gott og því ákjósanlegt til útikennslu . Nánari upplýsingar og tillögu að friðlýsingarmörkum má sjá á vef Umhverfisstofnunar . Áform um friðlýsingu eru kynnt í samræmi við 2. mgr. 38. gr. náttúruverndarlaga en gert er ráð fyrir að svæði sem ekki eru á framkvæmdaáætlun náttúruminjaskrár skulu kynnt sérstaklega .